Aber lömmer etz di kantonale Ämter und gönd zu dene vu dä Gmeinde. Äm uuffelligschte isch, as i jedem Dorf gad nachem Gmeindrat dr «Stillstand» uuf­gliischtet isch, dur ds Band under  dr Leitig vum Pfaarer (bimne refermierte hätt d Aareed «Se. Wohlehrw.» gheisse, bimne katholische hingäge «Se. Hochw.»). D Schtillständ, das sind chilchlichi Erzieigs- und Sittebehörde gsii, mit luuter ehrbare Manne as Biisitzer: «Alt Rathsherr» heissts da, «Tagwenvogt» oder sogar «Mitgl. d. Standeskomm.». Voll aagschtellti Beamti hätts aber nuch chumm gii: Dr Gmeindschriiber vu Schwande isch Glaser gsii, deer vu Änäda «alt Schützenmstr.», deer vu Lintel (we ander au) «Schullehrer».